కమ్యూనిజం - వికిపీడియా

# కమ్యూనిజం

### వికీపీడియా నుండి

ఈ వ్యాసము కమ్యూనిజం అనే రాజకీయ మరియు సామాజిక సిద్ధాంతము గురించి మాత్రమే. కమ్యూనిస్ట్ సంస్థల వివరాల కోసం కమ్యూనిష్టు పార్టీ చూడండి. కమ్యుమిస్ట్ పాలనలో ఉన్న దేశాల కోసం కమ్యూనిష్టు దేశాలు చూడండి

కమ్యూనిజం(Communism) అనునది ఒక రాజకీయ లేదా సాంఘిక లేదా ఆర్థిక సిద్ధాంతం. కమ్యూనిజం యొక్క ముఖ్య ఆశయం వర్గ,ఆర్థిక మరియు సామాజిక తారతమ్యాలు లేని ఒక నూతన సమాజ స్థాపన. ఉత్పత్తికేంద్రాల మరియు వనరుల ఉమ్మడి యాజమాన్యం అనేది కమ్యూనిజం మూలసూత్రం. కమ్యూనిజం అనునది సోషలిజంలో ఒక ప్రత్యేక వర్గం అని చెప్పవచ్చు. ఆదిమ మానవ సమాజాలలోని వ్యవస్థను తొలి కమ్యునిస్ట్ వ్యవస్థగా చెప్పవచ్చు. తమను తాము కమ్యునిస్టులుగా భావించే వారే తప్ప నేటి వరకు రాజకీయముగా ఏ దేశం కూడా పూర్థిస్థాయి కమ్యునిస్ట్ సూత్రాలను పాటించలేదు. కమ్యూనిజంలో తిరిగి అనేక వర్గాలు ఉన్నవి. వీటిలో మార్క్సిజం మరియు లెనినిజం ముఖ్యమైనవి. మార్క్సిజం అనునది కార్ల్ మార్క్స్ ఆలోచనల నుండి పుట్టినది కాగా లెనినిజం వ్లదిమిర్ లెనిన్ భావనలకనుగుణంగా ఏర్పాటైన సిద్ధాంతము. వీరిరువురు 20వ శతాబ్ద ప్రపంచ రాజకీయాలపై ఎనలేని ప్రభావం చూపించారు. వర్గపోరాటం అనేది మార్క్స్ సిద్దాంతానికి కేంద్ర బిందువు. మార్క్స్ సిద్ధాంతం ప్రకారం ప్రతి సమాజములోను భుస్వామ్య(పెట్టుబడిదారీ)వర్గం మరియు కార్మిక వర్గం అను రెండు ముఖ్య వర్గాలు ఉంటాయి. సాధారణంగా భూస్వామ్య వర్గం సమాజంలోని అధిక శాతం ఆస్థులపై అధికారం కలిగి ఉంటుంది. మార్క్స్ సిద్ధాంతం ప్రకారం సమాజం పెట్టుబడిదారీ వ్యవస్థ నుండి కమ్యూనిస్ట్ వ్యవస్థకు మారుటకు కొంత కాలం పడుతుంది. ఈ పరిణామదశ నే మార్క్స్ "కార్మిక నియంతృత్వ విప్లవదశ" గా అభివర్ణించాడు. పెట్టుబడిదారీ వ్యవస్థ నుండి కమ్యూనిస్ట్ వ్యవస్థ అనే మార్క్స్ సిద్ధాంతం నిజ ప్రపంచములో ఆచరించబడలేదు. కానీ సాధారణంగా, కమ్యూనిస్ట్ పార్టీల పాలనలో ఉన్న దేశాలు, కమ్యూనిస్ట్ దేశాలు గా మరియు కార్మిక ప్రభుత్వాలుగా చెలామణి అవుతున్నవి.

19వ శతాబ్దంలో ఐరోపా ఖండంలోని అన్ని సోషలిస్ట్ పార్టీలు మార్క్స్ సిద్ధాంతాలతో ప్రభావితం అయినవి. కానీ కాలక్రమేణా అవి పెట్టుబడిదారీ వ్యవస్ఠనే సంస్కరించడానికి మొగ్గు చూపగా "రష్యన్ సోషలిస్ట్ డెమోక్రాటిక్ పార్టీ" పెట్టుబడిదారీ వ్యవస్థను పూర్తిగా రూపుమాపే దిశలో అడుగు వేసింది. ఈ పార్టీలోని ఒక శాఖే తరువాతి కాలంలో వ్లాదిమిర్ లెనిన్ నాయకత్వంలో బోల్షెవిక్ పార్టీగా ఏర్పడినది. 1917లో వీరు విప్లవ పంథాలో రష్యాలో అధికారాన్ని హస్తగతం చేసుకొన్నారు. 1918లో పార్టీ పేరు కమ్యూనిస్ట్ పార్టీగా మర్చబడింది.

రష్యాలో అక్టోబరు ఎర్ర విప్లవం విజయవంతమైన తరువాత ఇతర దేశాలలోని సోషలిస్ట్ పార్టీలు కమ్యూనిస్ట్ పార్టీలుగా రూపాంతరం చెందాయి. ఈ పార్టీలు అన్నీను వివిధ రూపాలలో "సోవియట్ కమ్యూనిస్ట్ పార్టీ"తో అనుబంధం కలిగి ఉన్నవే. రెండవ ప్రపంచయుద్ధం తరువాత ఉత్తర ఐరోపాలోని అనేక దేశాలలో కమ్యూనిస్టులు అధికారంలోకి వచ్చారు. 1949లో మావో జెడాంగ్ నాయకత్వములో చైనాలో కమ్యూనిస్ట్ ప్రభుత్వం ఏర్పడినది. క్యూబా, ఉత్తర కొరియా, వియత్నాం, లావోస్, అంగోలా మరియు మొజాంబిక్ దేశాలలో కూడా కమ్యూనిస్ట్ ప్రభుత్వాలు అధికారం చేపట్టినాయి. 1980 దశకం ప్రధమార్థం నాటికి మూడింట ఒక వంతు ప్రపంచ ప్రజలు కమ్యూనిస్టు దేశాలలో జీవిస్తున్నారు.

అమెరికాలో తొలి నుంచి కమ్యూనిజం గట్టి సాంఘిక వ్యతిరేకతను ఎదుర్కొంది. 1980 దశకం చివరిలో అనేక ఉత్తర ఐరోపా దేశాలలో కమ్యూనిస్ట్ ప్రభుత్వాలు పడిపోయినవి. డిశెంబరు8,1991న సోవియట్ యూనియన్ విచ్చినంతో కమ్యూనిజం ప్రాభవం పూర్తిగా పడిపోయినది. కానీ ఇప్పటికీ నాలుగింట ఒకవంతు ప్రజలు కమ్యూనిస్ట్ ప్రభుత్వాల పాలనలో ఉన్నారు.

Retrieved from "http://te.wikipedia.org../../../%E0%B0%95/%E0%B0%AE/%E0%B1%8D/%E0%B0%95%E0%B0%AE%E0%B1%8D%E0%B0%AF%E0%B1%82%E0%B0%A8%E0%B0%BF%E0%B0%9C%E0%B0%82.html"

వర్గం: రాజకీయ సిద్ధాంతాలు

##### Views

- వ్యాసము
- చర్చ
- ప్రస్తుతపు కూర్పు

##### అన్వేషణ